Un dornad restaorañchoù a zo eno en-dro d'ar blasennig. Kinniget "meskl ha patatez frited" gant pep hini evel ma vez ar c'hiz bremañ e-kichen an aod. N'emaon ket re gant ar c'hiz-se evit gwir. Met gwelet a ran "meskl-chistr" bet skrivet war ar gartenn. Setu savet ma fri-furch. Morse n'em eus tañvaet ar meskl mod-se. Ha me o c'houlennan  anezho.  "N'emañ ket ar meskl en o gwellañ c'hoazh" eme ar mevel.  Souezhet on. Lennet 'm eus e levrioù gant Jules Gros :  "Pa vez ar bleuñv er balan e vez ar meskl en o c'haerrañ". Ha gwelet ar balan en o bleuñv ganin a-hed hentoù hor bro !  Hen lavaret a ran d'ar mevel. "Ya, med ne deu ket ar meskl-se ac'hann" emezañ  Un devezh pe zaou war-lec'h en ur restaorant-all en Drinded e welan ur c'houblad em c'hichen gant o meskl. Echu o c'hoan ganto, e toullont kaoz gant ar mevel. Din da welet  emaint o klemm. N'on ket kap da dremen hep kontañ istor ar balan dezho.  "Met n'emañ ket ar balan en o bleuñv !" eme ar wreg "Lann an hini eo a weler en o bleuñv bremañ"  "Ar balan an hini a gav din bezañ gwelet anezho dre-holl." emezon-me  "Du-mañ n'eus nemet lann, setu n'on ket evit lavaret" emezi  D'ar gwener war-lerc'h, en ur brenañ un tamm pesked e koc'hu an Alre, e c'houlennan gant an diou blac'h a zalc'h ar stal :  "Daoust hag-eñ ne vez ket ar meskl en o gwellañ er  c'houlz-mañ eus ar bloazh ?"  "Nann, ne vezont ket" eme unan anezho  " Hag e vez lavaret : pa vez ar balan... " emezon  " Ya ! gwir eo ! lavaret e vez ! met n'emañ ket ar balan en o bleuñv !"  "Ha me o vezañ gwelet anezho dre-holl !" emezon-me  "Ha ne zrougveskit ket gant al lann ?" eme egile "spern a zo ouzh al lann, ouzh ar balan n'eus ket !"  "Sellet 'm eus a-dost." emezon-me "balan an hini eo"  Hag hi da gendelc'her :  "Gwir eo ez eus ur valanenn en he bleuñv em liorzh,  met 'm eus ket plantet anezhi, degaset e oa ar c'hreunenn gant ul labous"  "Setu, ar balan eus ar vro, n'emaint ket en o bleuñv c'hoazh ?" emezon  "Nann !" emezo a unvouezh  En ur vont d'an Oriant e sellan ouzh bord ar gourhent adarre. Tarzhañ a ra melen ar balan hag al lann mesk-divesk. Met meur a valanenn a zo en noazh c'hoazh.  Da noz, en ti-krampouezh, e klevan : "... fin miz Mae, penn-kentañ miz Mezheven ..." Sevel a ran ma daoulagad : emañ ar mevel gant un daoliad. Dont a ran a-benn  da dremen hep lakaat ma beg !